Asiyesikia la mkuu huvunjika guu

ASIYESIKIA LA MKUU HUVUNJIKA GUU.

Hii methali inamaanisha kuwa mtoto asiyetaka kusikiliza maneno au kufuata mafunzo ya wazazi wake au mtu aliyempita umri, huweza kupata majuto au shida humtokea baadaye. Methali hii imetumika katika jamii ili kuweza kuwahamasisha watoto kusikiza maneno ya wazazi wao. Pia inaweza kuwafunza  na kuwapa onyo wasiopenda kusikiliza mafunzo na maneno ya wazazi wao kuwa mwishowe ni dhiki, shida na majuto ndio hufuata. 
 
    Subira rafiki yangu wa chanda na pete sitowahi msahau kamwe. Subira alikuwa moja wa  marafiki niliyeweza kucheza naye kutoka utotoni wangu. Kila ninapomkumbuka, machozi hunitiririka. Nakumbuka mengi kumhusu, alivyotembea kwa maringo kama tausi.  Macho yake makubwa na pia yaling'ara kama hurulaini. Alipoyatikisa macho yake kwa maringo, ungetamani aweze kukuangalia. Ngozi yake ilikuwa ya rangi ya maji ya kunde na laini. Nje na ndani ya kijiji aliweza kufahamika kwa sura yake ya upole na nzuri. Subira alikuwa tu kama vile jina lake lilivyoashiria kwa kuwa alikuwa mwenye subira. Watu wengi walipenda kutangamana naye na hata pia kutaka wawe marafiki. Kama mtoto na msichana wa dini ya kiisilamu, aliweza kufuata kanuni na maadili ya dini.  Wazazi wake waliweza kumshukuru mungu kwa kuwapa mtoto mzuri na mwenye heshima. Jinsi alivyozidi  kukua ndivyo alizidi kujifunza mambo mengi sio tu ya shuleni hata pia ya kidunia. Masomoni, alikuwa gwiji wao kila wakati walipofanya mtihani. Mungu aliweza kumjalia na kufanya mtihani wake wa darasa la nane. Alama alizopata zilikuwa za kutegemewa kwani juhudi zake kwa masomo zilikuwa zenye kutabirika.  

    Alipojiunga na kidato cha pili, Subira alianza kubadilika. Alianza kuonyesha dharau kwa wadogo na wakubwa zake. Baada ya siku chache hivi, alianza kuonekana na makundi ya wasichana waliojulikana kuwa na tabia chafu zinazokera jamii. Fununu zilienea katika kijiji. Siku moja alipokuwa katika harakati ya kujiandaa kwenda safari zake, mama yake alikataa kumruhusu aende kutembea kwani mdomo siri ya gunda, na kama mzazi aliweza kujua kwamba tabia za mwanawe zilikuwa zimebedilika. Mamake Subira alijaribu kumweleza mwana kuhusu uchafu alioufanya haukuwa mzuri lakini Subira aliweza kunyanyua sauti yake kwa mamake na kuanza kumfokea kwa maneno makali. Hili lilimkera na akaamua kumwachia dunia iweze kupambana naye. 

    Miaka mitatu imepita na Subira wa sasa sio yule wa zamani kwani dunia imemfunza. Mishipa yake ya mwili inaonekana na lile umbo lake zuri limepotea. Haikuchukuwa muda mrefu kabla yake kuaga dunia. Kabla ya kufa, aliweza kunihusia kuwa niweze kusikiliza wazazi wangu na kuwa alijutia yale yote aliyofanya.